**Výzva na výkon jesennej preventívnej celoplošnej deratizácie jeseň 2024**

Regionálny úrad verejného zdravotníctva so sídlom v Trnave (ďalej len „RÚVZ so sídlom v Trnave“) ako príslušný orgán podľa § 3 ods. 1 písm. c) v spojení s prílohou č. 1 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“) za účelom predchádzania vzniku a šíreniu prenosných ochorení, všetky povinné subjekty podľa §52 a § 53 zákona č. 355/2007 Z. z. týmto

Vyzýva na vykonanie jesennej preventívnej celoplošnej deratizácie na území okresov Trnava, Piešťany, Hlohovec.

Deratizáciu /reguláciu živočíšnych škodcov je potrebné zrealizovať v období od 14.10.2024 do 22.11.2024.

Na základe uvedeného RÚVZ so sídlom v Trnave vyzýva nasledovné subjekty:
1. Mestá a obce v okresoch Trnava, Piešťany, Hlohovec, ktoré sú ako právnické osoby podľa § 52 ods. 1 písmeno j) a k) zákona č. 355/2007 Z. z. povinné zabezpečiť na zamedzenie vzniku, šíreniu a na obmedzenie výskytu prenosných ochorení dezinfekciu a reguláciu živočíšnych škodcov, t.j. vykonať deratizáciu na verejných priestranstvách a v objektoch v správe alebo majetku mesta alebo obce.
1.1 Informovanosť podnikateľských subjektov a občanov je potrebné zabezpečiť vyhlásením deratizácie v miestnych tlačových, rozhlasových a televíznych médiách, v dostatočnom časovom predstihu.
2. Fyzické osoby – podnikateľov a právnické osoby, ktoré sú podľa § 52 ods. 1 písm. j) a k) zákona č. 355/2007 Z. z. povinné vykonať deratizáciu v objektoch určených na podnikanie, predovšetkým v objektoch školských zariadení, zdravotníckych zariadení, zariadení sociálnych služieb, bytových a polyfunkčných domoch, v suterénnych a pivničných priestoroch objektov, v areáloch živočíšnej výroby, v areáloch potravinárskej výroby a v potravinárskych prevádzkach, v reštauračných zariadeniach, v skladoch potravín, v skladoch ďalších komodít a na skládkach komunálneho odpadu.
2.1 Tieto osoby vykonajú deratizáciu prostredníctvom odborne spôsobilých osôb s odbornou spôsobilosťou na prácu s dezinfekčnými prípravkami na profesionálne použitie a na prácu s prípravkami na reguláciu živočíšnych škodcov na profesionálne použitie a firiem, ktoré deratizáciu vykonávajú ako profesionálnu činnosť.
3. Fyzické osoby – občanov na vykonanie deratizácie v pivničných priestoroch pri chove hospodárskych zvierat, v rodinných a bytových domoch predovšetkým vtedy, ak v ich blízkosti sú objekty určené na podnikanie uvedené v bode 2.
3.1 Fyzické osoby – občania môžu deratizáciu vykonať aj svojpomocne, a to biocídnymi prípravkami dostupnými v obchodnej sieti, registrovanými v Centre pre chemické látky a prípravky, zakúpenými v malospotrebiteľských baleniach, ktoré sú určené a schválené na predmetný účel.
4. Objekty, v ktorých sa bude deratizácia vykonávať, musia byť aj fyzicky upratané, zbavené odpadu a nečistôt, nakoľko znečistené a zanedbané prostredie prospieva životu a množeniu živočíšnych škodcov.